b"\n_START_ARTICLE_\nValerio Adami\n_START_SECTION_\nBiografia\n_START_PARAGRAPH_\nRep una s\xc3\xb2lida formaci\xc3\xb3 a l'estudi d'Achille Funi, a la Accademia di Belle Arti di Brera, de Mil\xc3\xa0 (1951-1954). El 1957 es va instal\xc2\xb7lar a Par\xc3\xads, i a partir de llavors desenvolupa la seva activitat a cavall entre Fran\xc3\xa7a i It\xc3\xa0lia._NEWLINE_El seu estil inicial \xc3\xa9s expressionista, sota influ\xc3\xa8ncia de Roberto Matta i les tires de c\xc3\xb2mic. Protagonitza la seva primera exposici\xc3\xb3 important el 1962 (Londres, Institute of Contemporary Art), i aviat participa a la Documenta III de Kassel._NEWLINE_A mitjans dels 60, Adami fixa el seu estil m\xc3\xa9s conegut, d'influ\xc3\xa8ncia pop: imatges estilitzades, perfilades en negre sobre \xc3\xa0rees d'intensos colors plans. El seu proc\xc3\xa9s creatiu arrenca de fotografies i altres imatges del seu entorn, que esmicola, combina i presenta en formes esquem\xc3\xa0tiques. El seu \xc3\xa8xit \xc3\xa9s r\xc3\xa0pid, i el 1968 representa a It\xc3\xa0lia en la Biennal de Ven\xc3\xa8cia._NEWLINE_En aquesta \xc3\xa8poca, decora amb quatre grans murals la seu del First Bank a Madison (Wisconsin, EUA)_NEWLINE_La seva etapa m\xc3\xa9s recent, a partir dels 80, se centra en la creaci\xc3\xb3 d'espais fant\xc3\xa0stics on revitalitza els mites de la cultura occidental des Ovidi, plasmant al \xc2\xb7 lusions a la bellesa, la creativitat, el desig i el sexe._NEWLINE_El 1993 es crea l'Acad\xc3\xa8mia-Fundaci\xc3\xb3 Adami a Liechtenstein.\n_START_SECTION_\nObra\n_START_PARAGRAPH_\nLes imatges creades per Adami ofereixen sovint fragments de la societat moderna, objectes trets de context i perspectiva i que aix\xc3\xad semblen noves. En els seus primers anys d'estilpop, crea visions d'espais deserts, per\xc3\xb2 posteriorment representa personatges de la cultura moderna com Sigmund Freud i James Joyce.\n_START_SECTION_\nExposicions rellevants\n_START_PARAGRAPH_\nEl 1985 se li dedica una antol\xc3\xb2gica al Centre Georges Pompidou de Par\xc3\xads i al Commune de Mil\xc3\xa0. Cal destacar altres exposicions a Boston, Brussel\xc2\xb7les, Hamburg, M\xc3\xa8xic, Jerusalem, Par\xc3\xads (Musee d'Art Moderne de la Ville) i Mil\xc3\xa0 (Palazzo Reale)._NEWLINE_El 2005, se li dedica una exposici\xc3\xb3 de dibuixos a Madrid. No obstant aix\xc3\xb2, la seva pres\xc3\xa8ncia en col\xc2\xb7leccions espanyoles \xc3\xa9s molt limitada. El 2010 es va fer una exposici\xc3\xb3 retrospectiva al Boca Raton Museum of Art._NEWLINE_S'esmenten obres seves a l'IVAM de Val\xc3\xa8ncia, que li havia dedicat una mostra individual a finals dels 90. Tamb\xc3\xa9 hi t\xc3\xa9 obra al MACBA de Barcelona."